寄洞霄道友清溪翁
作者：家鉉翁
朝代：宋

paragraphs: 漢家中郎年七十，霜鬢垂垂人不識。
冬深破屨踏層冰，暑到露頭走赤日。
窮堅老壯本分事，百年未死爲形役。
洞天九鎖鬰嵯峨，古來相傳神仙宅。
我嘗結茅天柱前，屐齒蒼苔印行跡。
劫火洞然城郭非，清境不壞還如昔。
安期羨門我輩人，圓嶠方壺一咫尺。
夢魂幾度如相逢，別來已久知相憶。
願分仙家九轉丹，服之身輕生羽翼。
周遊八表任去來，跳出陰陽寒暑域。